google/wiki40b huggingface dataset:
Typografiske Meddelelser

Typografiske Meddelelser er et fagblad utgitt av Den Typografiske Forening, Norsk Centralforening for Boktrykkere og Oslo Grafiske Fagforening.
Første utgave kom ut 22. april 1876. Fra 1. april 1885 ble eiendomsretten overdratt til Norsk Centralforening for Bogtrykkere. Bladet ble utgitt av forbundet frem til sammenslutningen til Norsk Grafisk Forbund i 1966, siste nummer kom ut med nummer 14 for 1967, da det ble inntatt i Norsk Grafia. Utgivelsesfrekvensen var for det meste av bladets levetid ukentlig. Bladet ble blant landets typografer kalt «Typen».
Utgivelsen ble tatt opp igjen av Oslo Grafiske Fagforening i 2005 og kommer ut med fire nummer per år.
Krementsjuk-demningen

Krementsjuk-demningen, også kalt Krementsjug og kjent under seriebetegnelsen Dnepr 3, er en demning med et vannkraftverk som får vann fra elva Dnepr i Ukraina. Det ligger ved byen Krementsjuk (Krementsjug), og demmer opp Krementsjuk-reservoaret med et areal på 2 250 km², og et volum på 13,5 km³.
Dette er en såkalt jordfyllingsdam med betong spillvei. Demningens vannfront er 11,3 km lang, og vannfallet inntil 17 meter. Vannføringen er om lag 23 000 m³/s. Vannet gir ikke bare kraft til Krementsjuk vannkraftverk, men også til kraftverkene ved Dneproges, Dneprodzjerzjinsk og Kakhovka. Det er gravd ut en underjordisk vanntunnel fra reservoaret til Kanev.
Den installerte totaleffekten er på 625 MW. Anlegget stod ferdig allerede i 1959, og har en årsproduksjon på inntil 1,5 TWh elektrisk kraft.
Clarendon Palace

Clarendon Palace var en borg og kongelig residens i middelalderen, men består i dag av ruiner. Ruinene ligger i nærheten av Salisbury i Wiltshire, England.

Riksforsamlingene i Clarendon

Stedet har historisk betydning ved to riksforsamlinger som ble holdt der i løpet av kong Henrik II av Englands tid som regent. På den ene av «Konstitusjonene i Clarendon», i 1164, ble et sett på 16 lovgivende prosedyrer fastsatt. De representerte et forsøk på begrense de geistliges privilegier og kirkens makt. Den andre riksforsamlingen skjedde i 1166 hvor en annen betydningsfull reform ble innført, Assize av Clarendon. Denne hadde konsekvenser for det engelske rettsvesen, særlig ved etablering av jury og avskaffelse av tidligere bevisførsel som ed og tvekamp.

Romersk tid

Det finnes bevis for at romerne benyttet skogen i Clarendon jevnlig. En romersk veg knyttes til Old Sarum og til et britisk bygdeborg fra jernalderen som passerer øst-vest rundt 3,2 km nord for skogen i Clarendon.

Kongsbolig og slott

Både Henrik II og Henrik III investerte tungt i eiendommen og omgjorde stedet til kongebolig og slott. På sitt ypperste besto slottet av flere bygninger som omga en sentral borggård med en mindre mur på innsiden. Slottet dekket bortimot 20 000 m2 og hadde også et hageanlegg i terrasser.
I 1453 hadde bruken av slottet avtatt da etterfølgende monarker tilbrakte mer tid i London. I 1574 ble bygningene beskrevet som en enkel jakthytte.
I 1649 resulterte henrettelsen av Karl I til at Clarendon Palace ble konfiskert av parlamentet. Slottet ble forlatt og forfalt og på 1700-tallet ble restene brukt som enkle bygninger for en bondegård.
Alt som nå er bevart på en bakkehøyde er den ene veggen av Den store hallen. En teglflisovn som ble oppdaget på stedet av arkeologer er rekonstruert og finnes nå i British Museum.
Sucuk

Sucuk er navnet på en type sterk krydrede tyrkiske kjøttpølser og er veldig populært i Tyrkia. Sucuk er i tillegg populært i Kaukasia og på Balkan, spesielt i Bulgaria. Sucuk lages oftest av oksekjøtt eller sauekjøtt, men det er ikke uvanlig at kyllingkjøtt blandes med disse. I tillegg til kjøttet inneholder sucuk salt, pepper, ulike urter og kryddere.

Forbruk

Sucuk er en populær grillmat i Tyrkia. Egg og sucuk er veldig populært i Tyrkia på samme måte som egg og bacon er populært i Norge. Sucuk spises til frokost, lunsj og kveldsmat, men også til middag. Sucuk brukes også når man lager toast og pizza i Tyrkia.
Venstre Tumedbanner

Venstre Tumedbanner (kinesisk: 土默特左旗; pinyin: Tǔmòtè Zuǒ Qí) er et banner (fylke) i byprefekturet Hohhot i Indre Mongolia i Folkerepublikken Kina.
Befolkningen var på 345 015 innbyggere i 1999.

Samferdsel

Kinas riksvei 110 løper gjennom området. Den begynner i Beijing og passerer gjennom Zhangjiakou, Jining, Hohhot og Baotou til den ender i Yinchuan i den autonome region Ningxia Hui.
Trøkhals

Trøkhals er en eplesort. Eplesorten var kun kjent gjennom eldre kilder og på folkemunne før det på nytt ble oppdaget et over 200 år gammelt trøkhalstre på Valle i Bamble julen 2013. Representanter fra Norsk genressurssenter podet treet våren 2014. Trøhals er heller ikke omtalt i den siste norske eplesorttellingen som fant sted i 1946.
Fylkesvei 5460

Fylkesveg 5460 går mellom Eknesvåg til Hindenes i Lindås. Veiens lengde er 8,5 km.
Frem til 2019 hadde veien betegnelsen Fv395.
Vanlig saksedyr

Utseende

Vanlig saksedyr er skinnende, rødbrunt med mørke dekkvinger som er lysere langs kanten. Hodet er rødlig eller brunrødt, ikke vesentlig lysere i farge enn resten av kroppen. Antenner og bein er gulaktige. Lengden er mellom 10-15 millimeter. Andre fotledd er bredt og hjerteformet utvidet.
Saksedyr kjennes lett på «tangen» på bakkroppen, som brukes til forsvar, å fange byttedyr med og under parringsleken. Hunnens tang er mer rett og pekende bakover, mens hannens tang har tenner på innsiden og er større og buet slik at tuppene på tangen nesten berører hverandre. Hannens tang varierer ellers mye i form og størrelse, lengden kan variere fra 2,5-8,0 millimerter. Tangen kan virke skremmende, men saksedyr er helt ufarlige, selv om mange mennesker er redde dem.
Vanlig saksedyr har velutviklede vinger, men de flyr ikke. Vingene er membrane (gjennomskinnelige) flyvevinger som ligger sammenbrettet under de små dekkvingene. Disse er på et meget sinnrikt vis foldet sammen for å få plass. Undersøkelser har vist at de må brettes opp mot førti ganger for å bli «små» nok til å kunne skjules av dekkvingene.

Levevis

Saksedyr er nattaktive og gjemmer seg om dagen. Før det lysner om morgenen leter de opp et fint sted å oppholde seg. De lever gjerne i hager og steder vi mennesker oppholder oss. Ofte finner vi dem i postkasser, blomsterknupper og mange flere steder. Mange synes nok disse dyrene er noe plagsomme ettersom de lett kan gjemme seg i fine store roseblomster eller blir med dagens avis opp av postkassen.
Vanlig saksedyr har bitende munndeler og lever av forskjellig organisk føde og men kan gjerne ta mindre levende byttedyr. Derfor er saksedyr et nyttig dyr, som er med på å holde bestanden av bladlus og andre skadedyr nede.
Saksedyr har ufullstendig forvandling, nymfene vokser seg gradvis mer og mer lik de voksne dyrene. Om høsten graver hunnen en hule eller gang i jorda, et lite overvintringssted. I den samme jordgangen legger hun egg neste vår. Saksedyr har primitiv yngelpleie, noe som er uvanlig blant insekter. Avkommet mates og holdes rene.
Afrikamedaljen

Historie

Medaljen ble designet av Roberto De Marchis og ble utgitt av den italienske regjering som utmerkelse til tyske soldater i Erwin Rommels Afrikakorps. Den første utdelingen fant sted i 1942. Opprinnelig var medaljen i bronse, men metallmangel på grunn av krigen førte raskt til at den ble laget som «krigsmedalje» i sink med bronsefinish. På grunn av Italias overgivelse under krigen ble det forbudt for tyske soldater å bære medaljen etter 29. mars 1944.

Design

På advers av medaljen er det bilde av den italienske Fileniportalen og et hakekors. Rundt ytterst står skriften «ITALIENISCH DEUTSCHER FELDZUG IN AFRIKA» (høyre side) og «CAMPAGNA ITALO-TEDESCA IN AFRICA» (venstre side). På revers er det avbildet to gladiatorer, som symboliserer Italia og Tyskland, som sloss med en krokodille, som symboliserer England. Medaljen er merket «DE MARCHIS» med versaler under krokodillen.
Medaljen ble båret på øvre del av venstre bryst, i et 24 mm bredt medaljebånd i fargene grønn-hvit-rød-hvit-sort, fra fargene i det italienske og tyske flagget.
Mhire Spur

Mhire Spur er en spirlignende fjelltopp som heller mot vest fra høydene ved Mount Sporli og danner sørsiden av Larson Valley i Heritage Range. Den ble kartlagt av U.S. Geological Survey (USGS) fra landmålinger og flyfoto tatt av U.S. Navy i 1961-66, og ble navnsatt av Advisory Committee on Antarctic Names (US-ACAN) etter utstyroperatøren Clifford J. Mhire i US Navy, som var ansvarlig for å fly inn jetdrivstoff fra McMurdo-basen til det nærliggende Williams Field i løpet av Operasjon Deep Freeze 1966.
Mycerobas

Systematikk

Clements et al. (2010) plasserte de to artene i slekten Hesperiphona sammen med med Coccothraustes, men molekylære data fra en studie i 2012 slår fast at Coccothraustes er monotypisk og kun omhandler én art, som er vidtspredd i Eurasia, mens Eophona omhandler to arter i Øst-Asia og Hesperiphona to arter i Nord-Amerika. Kjernebiter (C. coccothraustes) er derfor eneste art i denne slekten, mens de to nordamerikanske artene gulbrynkjernebiter (H. vespertina) og tåkekjernebiter (H. abeillei) hører hjemme i slekten Hesperiphona. Denne plasseringen støttes også av HBW Alive og BirdLife International.
London Chess Classic 2010

London Chess Classic 2010 var den andre utgaven av sjakkturneringen London Chess Classic og ble spilt fra 8. til 15. desember. Alle deltagerne fra 2009-utgaven var med, unntatt kinesiske Ni Hua som ble byttet ut med den indiske verdensmesteren Viswanathan Anand. Turneringen ble også dette året vunnet av norske Magnus Carlsen.
Ignaz Pleyel

Liv og virke

Som sønn av skolemesteren Martin Pleyl og Anna Theresia Forster vokste Ignace Pleyel opp i beskjedne kår. Foreldrene innså tidlig hans musikkbegavelse, og grev Ludwig Erdödy (1749–1794) finansierte en fem års læretid hos Joseph Haydn som startet i 1772. I denne tida komponerte Pleyel to operaer, en symfoni og en cellokonsert. Utdannelsen ble fullført i Italia.
I 1783 slo Pleyel seg ned i Strasbourg, der han fikk en post som assistent («Adjunkt») for domkapellmester Franz Xaver Richter. Han endret nå fornavnet til det mer franskklingende Ignace, og da han i 1789 fikk fransk statsborgerskap, endret han av samme grunn etternavnet til Pleyel.
Pleyel flyttet til Paris i 1795. Året etter startet han en musikkforretning, og i 1807 grunnla han klaverfabrikken Ignace Pleyel & Comp.ie, som han i 1824 overdro til sønnen Camille Pleyel. Fabrikken var i drift helt til 2013. 
I 1827 startet han en liten musikksalong i Rue Cadet nr. 9. Blant de som opptrådte her var klavervirtuosen Clara Wieck, den seinere kona til komponisten Robert Schumann. Til slutt dro Pleyel seg tilbake til sitt gods ved Paris og konsentrerte seg om landbruk.

Verk

Pleyel skrev en mengde verk, hovedsakelig instrumentalstykker. Enkelte av disse kunne til tider konkurrere med Joseph Haydns verk i popularitet, men interessen for Pleyels klassisistiske musikk var borte allerede før han døde, og han er i dag stort sett falt helt i glemsel.
Pleyel skrev 41 symfonier, seks konsertante symfonier, de to operaene Die Fee Urgèle og Ifigenie in Aulide, ett requiem, sanger og et stort antall kammermusikkverk. Av kammermusikken utmerker strykekvartettene seg med stor musikalsk gehalt.
En verkfortegnelse basert på et omfattende forskningsarbeid av musikkviteren Rita Benton (1918–1980) finnes tilgjengelig online på Ignaz Joseph Pleyel Gesellschafts websider.
Sammen med Jan Ladislav Dusík og Johann Baptist Cramer skrev Pleyel Kleine theoretisch-praktische Klavierschule (1797) som kom i flere opplag.
Aulexis

Utseende

Små til middelsstore (2,5 - 7 millimeter) bladbiller, gjerne mer eller mindre rødlige, ofte med metallisk glans, gjerne tett kledt med korte, lyse, oppstående hår. Slekten kan kjennes på at pronotum har noen små tenner på ytterkanten. Antennene er tynne og lange, beina nokså kraftige. Pronotum er betydelig smalere enn dekkvingene, omtrent firkantet sett ovenfra.

Levevis

Både larvene og de voksne (imago) er planteetere.

Utbredelse

Slekten er vidt utbredt i Sørøst-Asia.
HandyLinux

HandyLinux er en fransk Linux-distribusjon som er basert på Debian. Distribusjonen er basert på Debian, har lave maskinkrav og er egnet på maskinvare som ikke lenger støttes av andre operativsystemer. Den er også egnet for eldre folk som ikke besitter ferdighetene til å bruke alle egenskapene hos de siste operativsystemer.
HandyLinux finnes i avarter for både 32-biter og 64-biter x86-arkitektur.
Versjon 1.6 ble lansert 14. juli 2014. Siste versjon er 2.2 som ble lansert 6. september 2015.
Territoriet Papua

Territoriet Papua (engelsk: Territory of Papua) er et tidligere australsk territorium på øya Ny-Guinea. Det eksisterte fra 1902 til 1949. Fra 1883 til 1902 var området en britisk koloni med navnet Britisk Ny-Guinea. I 1949 ble Territoriet Papua og Territoriet Ny-Guinea slått sammen til Territoriet Papua og Ny-Guinea i en administrativ union.

Historie

I 1883 ble Henry Chester, politimagistrat på Thursday Island, beordret av Thomas McIlwraith, førsteministeren i Queensland, til å dra til Port Moresby og annektere Ny-Guinea og nærliggende øyer i den britiske regjeringens navn. Chester utførte proklameringen 4. april 1883, men den britiske regjeringen nektet å ratifisere handlingen. Den 6. november 1884, etter at de australske koloniene hadde lovet finansiell støtte, ble territoriet et britisk protektorat. Den 4. september 1888 ble territoriet, sammen med noen nærliggende øyer, annektert av Storbritannia som «Britisk Ny-Guinea».
Den 18. mars 1902 ble territoriet lagt under myndigheten til den nyopprettede britiske dominion Australia. Da det australske parlamentet i 1905 vedtok Papua-loven fikk området det offisielle navnet The Territory of Papua. Den formelle forvaltningen av Papua ble overtatt av Australia i 1906.
Kort tid etter starten av Stillehavskrigen i 1941 ble Ny-Guinea besatt av japanske tropper. Den vestlige delen av øya, som da ble kalt Nederlandsk Ny-Guinea, ble okkupert sammen med store deler av Territoriet Ny-Guinea i nordøst. På grunn av sin beliggenhet sør på øya og beskyttet av de nesten ugjennomtrengelige Owen Stanley-fjellene i nord, nådde de japanske troppene Papua først i juli 1942.
Etter krigen vedtok det australske parlamentet Papua og Ny-Guinea-loven i 1949, som slo sammen Territoriet Papua og Territoriet Ny-Guinea til en administrativ union med navnet Territoriet Papua og Ny-Guinea. Loven la grunnlaget for lokalt selvstyre, med en lovgivende forsamling (opprettet i 1951), et rettssystem, offentlige tjenester og et system med lokale myndigheter. I 1972 fikk territoriet fullt selvstyre og 15. september 1975 ble territoriet den uavhengige staten Papua Ny-Guinea.
Kommunestyre- og fylkestingsvalget 2011/Venstre

Kommunevalget

Ved kommunevalget 2011 stilte Venstre reine lister i 311 av de 429 kommunene. Partiet fikk i alt 152 053 stemmer, det vil si 6,3 prosent av de avgitte stemmene. Dette er en oppgang på 0,5 prosentpoeng fra kommunevalget i 2007 og på 2,5 prosentpoeng fra stortingsvalget i 2009. Samla sett blei Venstre det femte største partiet ved dette valget.
Det beste resultatet fikk Venstre i Eid i Sogn og Fjordane med 44,0 prosent av stemmene.  I ytterligere fem kommuner fikk partiet over 30 prosent: Bø i Telemark, Granvin, Ulvik, Hurdal og Flatanger. I seks kommuner til blei resultatet over 20 prosent.
Partiet fikk under 2 prosent av stemmene i 8 kommuner. Det svakeste resultatet kom i Surnadal og Ballangen med 1,1 prosent.
Venstre blei største parti i seks kommuner og nest størst i åtte. Partiet er minst i 61 av kommunene der det stilte liste.
Partiet fikk i alt 640 kommunestyremandater. Venstre blei ikke representert i 27 av kommunene der partiet stilte opp. Etter konstituering av kommunestyrene hadde Venstre ordføreren i seks kommuner og varaordføreren i 34.
Red Hat Enterprise Virtualization

Red Hat Virtualization (RHV) er et virtualiseringsprogram beregnet på næringslivet som blir produsert av Red Hat. Programmet benytter en sentralisert tjener for styring som er basert på Red Hat Enterprise Linux. RHV har en kjernebasert virtuell maskin som basis; dette er en infrastruktur basert på Linuxkjernen. Programmet oppnår bruker- og gruppeidentifikasjon fra en Active Directory-tjeneste fra Microsoft eller gjennom FreeIPA, som emulerer Active Directory. En del av teknologien i produktet ble oppnådd av Red Hat gjennom oppkjøpet av den israelske bedriften Qumranet. Andre deler stammer fra oVirt. Før versjon 4.0 var produktet kjent som Red Hat Enterprise Virtualization (RHEV).
Mitt lille land (album fra 2011)

Mitt lille land er et musikkalbum utgitt av Norsk Folkehjelp via Sony Music. 
Albumet ble utgitt 22. september 2011, og per oktober 2011 var det Norges mest solgte musikkalbum det året.
Albumet har undertittelen «til minne om 22.7.11» og inneholder foruten tittellåten «Mitt lille land» av Ole Paus i to versjoner andre sanger som ble fremført i etterkant av terrorangrepet i Norge.
Grønnvasking

Grønnvasking er en form for misledende markedsføring der et produkt eller selskap blir fremstilt som mer miljøvennlig eller dyrevennlig enn det som faktisk er tilfelle. Det finnes ulike former og metoder for grønnvasking, eksempel kan være vektleggelse av miljøfordeler samtidig som man ser bort i fra ulemper.
I Norge har Forbrukerombudet tolket markedsføringsloven slik at bilprodusentene ikke kan kalle bilene for miljøvennlige og grønne. I 2008 ble også StatoiHydro dømt for brudd på markedføringsloven for en reklamekampanje.
Shen Yue

Shen Yue (forenklet kinesisk: 沈约; tradisjonell kinesisk: 沈約; pinyin: Shěn Yuē; Wade–Giles: Shen Yüeh, født 441 i Huzhou i det som i dag er provinsen Zhejiang i Kina, død 513), stilnavn Xiuwen (休文), var en kinesisk dikter, statsmann og historiker. Han tjenestegjorde under keiserne i Liu Song-dynastiet, Det sørlige Qi-dynasti og Liang-dynastiet.
Han var en fremtredende lærd som er kjent for å ha forfattet Song Shu, et historieverk om Liu Song-dynastiet. Han er kanskje mer kjent som en teoretiker som formulerte regler om eufoni («Fire toner og åtte defekter» 四聲八病) i den kinesiske prosodis historie. Han skrev også et viktig essay om qilin.
Shen Yue var også kjent for sine kjærlighetsdikt.
Birkenes Idrettslag

Fotball

Fotballgruppa har et lag i 5. divisjon og spiller i Birkenesparken, der de i tillegg arrangerer Sørlandscupen i juli.

Ski

I 1963 kranset over tyve tusen tilskuere deres anlegg da klubben arrangerte stafett og 50 km langrenn herrer i Norgesmesterskapet på ski, der Harald Grønningen vant og mottok sin kongepokal.

Sykkel

Det er mest kjent for sin sykkel-gruppe, etablert i 1973 av Siggen Realfsen. De arrangerte norgesmesterskapet i 1976 og 1981 (50 km tempo).  Mellom 1979 og 81 var Birkenes sponset av Star-kjøkken og brukte sykler fra Øglænd.  Norske og nordiske mesterskap ble vunnet med trener Gunnar Høygilt  og  toppsyklistene Geir Digerud, Jon Rangfred Hanssen, Dag Erik Pedersen og Arne Klavenes.
Kinesiologi

Historikk

Kinesiologi er utviklet av den amerikanske kiropraktoren George J. Goodheart og ble presentert som behandlingsmetode i 1965. Goodehearts teori var at energiflyten i kroppen kunne balanseres ved å manipulere (massere) akupunkturpunkter. I tillegg kan også mentale teknikker, fysisiske øvelser, homøopatiske midler, naturmidler og kostholdsveiledning brukes i kinesiologien.
Den Norske Kinesiologiforening ble etablert i 1989. I Danmark ble pedagogisk kinesiologi anerkjent som undervisningsmetode av Undervisningsministeriet i 1989.

Offisiell status i Norge

I NOU 1998:21 «Alternativ medisin», som også er kjent som «Aarbakkeutvalgets innstilling», vurderes kinesiologi. Følgende konklusjoner trekkes:
«Ut fra det materialet utvalget har mottatt fremstår kinesiologi som et diagnostisk system. Mange utøvere oppfatter at kinesiologi er et behandlingssystem…»
Vatikanhagene

Vatikanhagene (italiensk: Giardini Vaticani) er de kunstnerisk anlagte og velpeide hagene som ligger i Vatikanstaten. De kan bare besøkes med guide. Vatikanhagene ble anlagt i renessansen og barokken og er utsmykket med fontener og skulpturer.
Holla

Holla er en bygd og en tidligere selvstendig kommune i Telemark fylke. Holla prestegjeld har eksistert siden middelalderen og fikk status som formannskapsdistrikt, senere betegnet kommune, i 1837. Tettstedet Ulefoss er Hollas sentrum.
Det meste av Holla kommune, med 4 093 innbyggere, ble slått sammen med Lunde 1. januar 1964 til den nye Nome kommune. Valebø krets i Holla, med 259 innbyggere, ble på samme tid slått sammen med Gjerpen, Skien og Solum til den nye Skien kommune. Tradisjonelt regnes Holla som en del av Grenland, men som følge av sammenslåingen til Nome kommune har bygda senere ofte blitt regnet som en del av Midt-Telemark.
Navnet Holla (tidligere også skrevet Holden eller Hollen) kommer av norrønt hallr, dvs. «hellende» eller «skrånende», og vin, «naturlig eng».
Malá Fatra

Geologi

Lúčanská Malá Fatra og den sørlige kammen av Krivánska Malá Fatra består hovedsakelig av granitt, og er derfor mindre erodert enn resten av fjellkjeden. 
Den nordlige og østlige siden av Krivánska Fatra inneholder store mengder av kalkstein, dolomitt, kvartsitt og sandstein. Her kan man finne alle disse typene på små områder. Kalksteinen har ført til dannelse av en rekke spektakulære karstformasjoner.

Flora og fauna

Malá Fatra er, bortsett fra de høyeste områdene, dekket av skog. Dominerende treslag er bøk og andre løvtrær, men også gran og furu. Den høyeste ryggen er dekket av lav- og gresstyper.
Den varierte vegetasjonen skaper gode livsvilkår for en rekke insekter, særlig sommerfugler og biller. Et resultat av dette er at det også finnes et rikt artsutvalg av større dyr som hjort og villsvin, og også bjørn, gaupe, mår og oter. Av rovfugler kan ugler, falker, fjellvåk, og spurvehauk nevnes.
I en del av Krivánska Malá Fatra ble i 1988 nasjonalparken Malá Fatra opprettet.